Diego Velázquez

Ha state une de le artiste cchiù rappresendative de l'epoche barocche e 'nu granne ritrattiste. 'Mbrà 'u 1629 e 'u 1631 passò 'n'anne e mmienze jndr'à l'Itaglie cu 'a vogghie de viaggià e studià le opere d'arte presende jndr'à 'u paese, facenne pò retorne jndr'à 'u 1649. Apparte a 'nu sacche de versiune de note scene storeche e letterarie, appettò 'nu sbuènne de ritratte de le membre d'a famigghie reale de Spagne, de otre 'mbortande personagge de l'Europe d'u tiembe e pure de crestiane normale, attivitate ca raggiungìe 'u vertice massime sue cu 'a realizzazzione d'u capelavore *[[Las Meninas, Velázquez|Las Meninas]]* (1656).

Partenne da 'a prima metà d'u XIX sechele l'opere de Velázquez ave rappresendate 'nu modelle a 'u quale se onne ispirate le petture de le moveminde realiste e 'mbressioniste, in particolare Édouard Manet. Da quidde mumende, pure otre artiste moderne, 'mbrà le quale le spagnule Pablo Picasso e Salvador Dalí e l'angle irlandese Francis Bacon onne pajate 'u lore tribbute a Velázquez reinderpretanne certe opere sue cchiù famose.

## 'A giuvenezze
Nate a Siviglie, in Andalusie, quacche sciurne apprime d'u 5 sciugne 1599 ('u 6 sciugne jè 'u sciurne jndr'à 'u quale avenìe battezzate), Velázquez ere figghie de Juan Rodríguez de Silva ('u nome vere ere João Rodrigues da Silva), 'n'avvocate de origgene ebbrèe-portoghese, e de Jerónima Velázquez ca faceve parte d'a classe dele *[[Hidalgo, titole nobbigliare|hidalgo]]*, 'a nobbiltà minore spagnole. (Pe mandenè 'nu legame cu 'a famigghie d'a mamese s'avere l'abbitudine ca 'u prime figghie maschele pigghiasse 'u cognome d'a mamese). Ricerche fatte picche tiembe fa fatte da Mendez, Ingram e otre studiuse, no sole onne scuperte ca jidde non g'avenève da 'na famigghie aristocrateche, ma pure ca jidde discendeve da 'na famigghie de Ebrèe Converse 

Le geniture sue le averene date 'n'educazzione assaije releggiose e, date ca desideravane ca faceve 'na professione de tipe indellettuale, avìe 'na bbona preparazione lenguistiche e felosofeche. Comungue demostrò subbete subbete de avè 'nu talende artisteche e accumenzò allore a studià jndr'à 'u studie de Francisco Herrera 'u Vecchie, 'nu pettore energiche ca le faceve sckife l'influenze de l'arte tagliàne sus 'a prima scole pettoreche de Siviglie. Velázquez rumanìe cu jidde pe 'n'anne. Probbabbilmende jè da Herrera ca 'mbarò a ausà le pennidde a setole longhe.

Apprisse ca avère lassate 'u studie de Herrera quanne tenève dudece anne, Velázquez accumenzò a fà l'apprendiste de Francisco Pacheco, 'n'otre artiste e maestre de Siviglie. Pure ca ere comunemende considerate 'nu pettore mediocre e senze particolare virtù, Pacheco certe vote se esprimeve cu 'nu stile semblice e realiste, diverse da quidde de Raffaello Sanzio ca l'avere state 'nzegnate.

Velázquez rumanìe jndr'à 'u studie de Pacheco pe cinghe anne, studianne le proporziune e 'a prospettive e assistenne a 'u cangiamende de le tendenze jndr'à le circole letterarie e artistece d'a cetate.

## 'U prime periode a Madrid

Jndr'à le prime anne d'u decennie 1620-1630 avere ggià riuscite a costruirse 'na bbona reputazione e posizione sociale a Siviglie; 'a mugghiere, Juana Pacheco (1 sciugne 1602, 10 aguste 1660) figghie de Francisco Pacheco, ca s'avère 'nzurate jndr'à 'u 1618, le davìe doje figghie. 'A cchiù piccenne, Ignacia de Silva Velázquez y Pacheco, murìe quanne ere piccenne, invece 'a cchiù granne, Francisca de Silva Velázquez y Pacheco (1619-1658), crescìe normale e spicciò pe 'nzurarse 'u pettore Juan Bautista Martínez del Mazo jndr'à 'u 1633. Jndr'à quidde periode Velázquez facìe 'nu sacche de opere 'mbortande cumme le dipinde a suggette sacre *Adoración de los Reyes* (1619 Tar. *L'addorazione de le magge*) e *Jesús y los peregrinos de Emaús* (1626 Tar. *Gesù e le pellegrine de Emmaus*), jndr'à 'u quale accumenze a assè fore 'u ingisive e attende realisme sue.

### Madrid e Filippo IV
Velázquez scìe a Madrid jndr'à prima metà de l'abbrile 1622, cu 'na lettere de presendazione de Don Juan de Fonseca, pure jidde de Siviglie, ca avère state 'u cappellane d'u Rre. Sus a richieste de Pacheco appettò 'u ritratte d'u celebbre poete Luis de Góngora y Argote. Velázquez le facìe 'u ritratte cu 'na corone de laure 'ngape, ma jndr'à 'nu mumende cchiù nnande quacchedune retoccò 'u dipinde cuprenne 'a corone e facennela sparìe. Jè possibbele ca Velázquez pe farle stu quadre s'avèere fermate a Toledo a l'andate cumme l'avere consigliate Pacheco, oppure ca l'ave fatte a 'u retorne da Madrid cumme invece l'avere suggerite Gongora, ca ere 'nu granne ammiratore de El Greco e combonìe 'na poesie quanne jidde murìe.

Jndr'à 'u decemmre 1622 murìe Rodrigo de Villandrando, 'u pettore de corte preferite da 'u Rre, e Don Juan de Fonseca facìe avè a Velázquez l'ordene de scè a corte d'u Duche-Conde de Olivares, 'u putende ministre de Filippo IV de Spagne. Le avenèrene date 50 ducate (ca erane cchiù o mene 175 gramme d'ore) pe cuprìe le spese e accussì partìe accumbagnate da 'u seroghese. Fonseca ospitò 'u pettore uagnone a casa soje e pusò jidde stesse pe 'nu ritratte ca, 'na vote spicciate, avenìe purtate a 'u palazze reale.

A Velázquez avenìe commissionate 'nu ritratte d'u Rre ca, 'u 16 aguste 1623 pusò pe jidde. 'U ritratte avenìe spicciate jndr'à 'nu sole sciurne, allore signifeche ca non g'avera essere cchiù de 'nu schizze, ma piacìe assaije sie a 'u Rre ca a Olivares. Olivares ordinò a Velázquez de trasferirse combletamende a Madrid, promettenne ca a nisciune otre pettore avesse state permesse de fà 'nu ritratte a 'u Rre e ca tutte le ritratte ca già avèrene state fatte averena essere fatte sparìe da 'a circolazione. L'anne apprisse, jndr'à 'u 1624, recevìe da 'u Rre 300 ducate pe pajà le spese d'u trasferimende de totte 'a famigghia soje a Madrid, cetate ca rumanìe jndr'à casa soje pu reste d'a vita soje.

Grazie a 'nu ritratte d'u Rre a cavadde, appettate jndr'à 'u 1623, Velázquez se assecurò 'u poste de pettore de corte, cu 'nu stipendie de 20 ducate a 'u mese, apparte a l'allogge, l'assitenze mediche e 'u combense pe le quadre ca avesse fatte. 'U ritratte avenìe esposte sus 'a scalinate d'a chiesere de San Felipe e, avenìe assaije apprezzate, ma cchiù nnande ha sciute perdute. Comungue 'u Musèe d'u Prado tène doje ritratte d'u Rre fatte da Velázquez (numere de cataloghe 1070 e 1071) jndr'à le quale se note ca 'a severità d'u periode de Siviglie ha scumbarite e le tone sò mo cchiù delicate. 'U stile non g'ha cangiate e se richiame a quidde de Antoon Mor, 'u ritrattiste olandese a 'u servizie de Filippo II de Spagne ca esercitò 'na granne 'nfluenze sus 'a scole spagnole. Jndr'à quidde stesse anne arrevò a 'a corte de Spagne 'u Pringipe d'u Galles, 'u future Carlo I d'Inghilterre.

Jndr'à 'u settemmre 1628 Peter Paul Rubens arrevò a Madrid cu l'ingareche de emissarie de l'Infante Isabbelle e Velázquez le tenìe cumbagnie 'mbrà le dipinde de Tiziano a l'Escorial. Jndr'à quidde periode Rubens stave jndr'à 'u periode massime de splendore e 'nfluenze. Le sette mise de missione diplomateche demostrarene 'a brillandezza soje sia cumme pettore ca cumme omme de corte. Tenève 'n'opinione ottime de Velázquez, ma non ge 'nfluenzò assaije 'u stile pettoreche sue; comungue 'a frequendaziona soje ne crescìe 'u desiderie de visità l'Itaglie e vedè le opere de le granne maestre tagliàne.

Jndr'à 'u 1627 Rre Filippo facìe 'na gare 'mbrà le petture megghie megghie de Spagne sus a 'u teme d'a cacciate de le more e 'u vingitore avère state Velázquez. 'U dipinde sue avenìe destrutte da 'u 'ngende d'u palazze reale d'u 1734. Descriziune de l'epoche dicene ca rappresendave Filippo III de Spagne ca pundave 'u scettre condre 'na folle de uemmene e femmene cacciate da 'na careche de surdate, invece 'a personificazione da femmene d'a Spagne stave azzettate calme e relassate. Cumme ricombense Velázquez avenìe nnomenate cerimoniere de corte.

Cinghe anne apprisse ca l'avere appettate, recevìe 'nu combense extra de 100 ducate pu quadre *[[Trionfe de Bacche, Velázquez|'U trionfe de Bacche]]*, realizzate jndr'à 'u 1629. 'U spirite e le proposite de st'opere se capiscene assaije megghie da 'u titole spagnole *Los borrachos* o *Los bebedores* (Tar. Le 'mbriacune) ispirate da le personagge ca portane 'nu riale pe pigghià pe cule a 'nu uagnone mmienze anude ca ste azzettate sus a 'na botte de vine cu 'a cape cu l'edera sus. 'U tratte d'u dipinde jè ferme e risolute e se vede ca l'artiste padronegge 'u sciuèche de luce e ombre cu 'na sicurezza forte forte rispette pure a le opere ca faceve apprime. Comblessivamende 'u dipinde pò essere considerate 'u megghie esembie d'u stile de Velázquez d'u prime periode.

## 'U viagge in Itaglie
Jndr'à 'u 1629 Velázquez rumanìe in Itaglie pe 'n'anne e mmienze cchiù o mene. 'A prima visita soje jndr'à penisole ha state recanusciute cumme a une de le mumende cruciale pu sviluppe d'u stile pettoreche de l'artiste spagnole - e pure d'a storie d'u mecenatisme d'a corone de Spagne, viste ca avère state Filippo IV a dà le turnise pu viagge -, comungue non ge se canoscene assaije particolare e dettaglie: non ge se sape cu precisione quale petture 'ngundrò, de quale de lore vedìe le opere, cumme avenìe accugghiute e ce tipe de innovaziune se penzave de 'ndroducere jndr'à pettura soje.

'A tradizione jè abbituate a dividere 'a carriere de Velázquez conzideranne le doje visite in Itaglie, definenne cumme seconde periode quidde successive a 'a prima visite e cumme terze quidde apprisse 'a seconde. Sta arbitrarie categorizzazzione pò essere sostanzialmende pigghiate pe bbone, pure ce non ge se pò applicà sembre, cumme succede pe tanda petture, le stile sue certe vote se vonne l'une sus a l'otre. Velázquez raramende firmò le quadre ca faceve e jndr'à l'archivije reale se acchiane le date de realizzazzione de le opere cchiù 'mbortande. Pe l'attribbuzzione de le retratte sue une s'adda affidà a l'esame de le stesse e a recerche storeche.

### 'U retorne a Madrid
Velázquez appettò 'u prime de 'nu sacche de ritratte d'u pringipe uagnone erede 'du trone de Spagne, Don Baltasar Carlos, e pure ca ere 'nu piccinne l'avere date 'n'aspette nobbile e signorile, vestute da feldmarescialle sus a 'nu cavadde ca 'mbenne. 'A scene jè ambiendate jndr'à scole equestre de palazze, cu 'u rre e 'a reggine ca osservane da 'na terrazze mendre ca Olivares face da 'nzegnande d'equitazione a 'u pringipe. Don Baltasar murìe jndr'à 'u 1646 quanne tenève 17 anne, accussì, a giudicà da l'età ca demostre jndr'à 'u ritratte, se penze ca jidde ha state appettate atturne a 'u 1641.

'U putende ministre Olivares ha state 'u prime e cchiù fedele protettore d'u pettore. 'A faccia soje imbassibbile e malengoneche 'nha state fatte canoscere accussì famigghiare da le tanda ritratte ca Velázquez avere fatte. Doje sonde 'mbortande assaije; une 'u pigghie a figure 'ndere, jndr'à 'na pose nobbile e solenne, mendre ca porte 'a croce verde de l'Ordine de Alcantara e tène in mane 'nu bastone, simbole d'a careca soje de Gran Cavagliere, l'otre 'u ritrae invece a cavadde facenne vedè jndr'à 'nu mode lusinghiere vestute da Feldmarescialle in azione sus a 'nu cambe de battagghie. Jndr'à ste ritratte Velázquez ave ripagate bbuènu 'u debite de gratitudine ca tenève jndr'à le combronde d'u prime mecenate sue, a 'u quale fianghe rumanìe pure quanne Olivares stè cadeve in disgrazie, pure ca accussì facenne se esponeve a 'u rischie de fà 'ngazzà 'u gelose rre Filippo. 'U Rre comungue non ge davìe signe de malanime jndr'à le combronde de quidde ca ere pure 'u pettore sue preferite.

'U scultore Montafles facìe 'na statue tenenne cunde de une de le ritratte d'u Rre a cavadde fatte da Velázquez, appettate jndr'à 'u 1636, ca pò avenìe trasformate in bronze da 'u scultore fiorendine Tacca e ca osce a die se iacchie jndr'u Palazze Reale de Madrid. 'U dipinde origgenale ispiratore non g'esiste cchiù, ma ne onne rumaste otre. Velázquez, jndr'à tutte le ritratte d'u Rre, appette Filippo mendre ca indosse 'a *[[golille]]*, 'nu collette de line riggide ca da 'u scolle se proiettave cerse l'alte. Avere state 'nvendate da 'u Rre stesse, ca ere accussì orgogliose da celebbrarle cu 'na feste a 'a quale seguive 'na prugessione dirette jndr'à chiesere pe ringrazià Dio de quedda benedette idèe. Pe quiste, 'a *golille* rappresendave 'nu cape de gran mode e, asseve jndr'à maggior parte de le ritratte de gentiluemmene de l'epoche.

Velázquez rumanìe sembre a disposizione de Filippo, accumbagnannele jndr'à le viagge sue in Aragone d'u 1642 e 164 e, senze dubbie ere presende quanne facìe 'u 'ngresse sue a Leida da conguistatore. Probbie jndr'à quedde occasione appettò 'nu granne ritratte equestre jndr'à 'u quale 'u Rre avnève rappresendate cumme 'nu granne cumandande a 'a guide de le truppe sue: 'nu ruole cha Filippo in realtà non ge facìe maje. Tutte 'u quadre jè chine de 'na granne animazione, a eccezione de l'imbassibbele facce d'u Rre.

#### 'A ritrattisteche
A parte le 40 ritratte de Rre Filippo, Velázquez ne facìe pure de otre membre d'a famigghie reale cumme d'a prime mugghiere de Filippo, Isabbelle de Borbone e de le figghie sue, specialmende 'u cchiù granne, Don Baltasar Carlos. Pò pe jidde pusarene cavaglire, surdate, releggiose e 'u poete famose Francisco de Quevedo (osce a die 'u ritratte sue se iacchie a 'u Wellington Museum).

Stranamende non ge facìe assaije ritratte femminile, ma appettò assaije de le nane e de le buffune d'u Rre. Le retraìe cu rispette e simbatìe, cumme se pò vedè jndr'à *[[Diego de Acedo, el Primo]]* (1644), addò l'espressione indelliggende assaije e e'u granne fogghie cu 'a buttigghiètte cu 'nghiostre e 'a penne ca le stonne affianghe 'u fanne vedè cumme a 'na persone cchiù sagge e colte de 'nu sacche de curteggiane. Pure *[[Pablo de Valladolid]]* (1635), 'nu comeche ca stè evidendemende 'nderpretanne 'nu ruole e, *El Bobo de Coria* (1639) sonde opere ca fanne parte de stu periode d'a carriere de l'artiste.

Jndr'à chidde anne facìe pure 'u cchiù granne depinde sue a teme releggiose, 'u *[[Criste crugefisse, Velázquez|Criste crugefisse]]* (1631-32). Se tratte de 'n'opere assaije origgenale ca repigghie Criste jndr'à 'u mumende successive 'a morta soje. 'A cape d'u Sarvatore ste puggiate sus a 'u pitte sue e 'na sarce de capidde scure cuprisce 'na vanne d'a facce. 'A figure jè sole sus a 'nu funne gnure. 'U dipinde avenìe allungate pe adattarle a 'u spazie ca le avere state assignate jndr'à l'oratorie, ma l'aggiunde ha state luate repurtannele a le dimenziune origgenale.

Certe studiuse credene ca 'a facce jè avveramende quedde d'u ziane de Velázquez.

'U scinere de Velázquez, Juan Bautista Martinez del Mazo, 'u sostituìe cumme cerimoniere jndr'à 'u 1634, e facìe jidde stesse 'na carriera veloce veloce presse 'a corte de Spagne.

Filippò 'ngarecò a Velázquez de seguì 'nu proggette ca da tiembe spiulave realizzà: 'a funnazione de 'n'accademie d'arte in Spagne. 'U paese ere ricche de dipinde, ma stavane picche statue, e Velázquez allore avenìe 'ngarecate de turnà in Itaglie e fà quacche accatte.

### 'A seconda visite in Itaglie
Accumbagnate da 'u servitore sue Pareja, a 'u quale avere 'nzegnate a appettà, Velázquez jndr'à 'u 1649 se 'mbarcò a Malaga dirette a Genova, spustannese pò a Melane e Venezia, addò accattò dipinde de Tiziano, Tintoretto e Veronese. A Modena avenìe ricevute cu endusiasme da 'u Duche, pu quale facìe ttre ritratte, une angore osce a die jndr'à cetate emiliane, le otre e doje mò stonne esposte a 'u musèe de Dresda.

Ste opere fanne penzà a l'inizie d'a terze e urtema fase d'a carriere d'u pettore, addò 'u granne ritratte d'u Papa Innocenzo X ca ste esposte a 'a Gallerie Doria Pamphilj de Rome rappresende 'n'esembie eccellende assaije. Pure jndr'à cetate eterne avenìe ricevute cu granne piacere da 'u Papa, ca le rialò 'na medaglie e 'na catena d'ore. Apprisse ca avere fatte 'u ritratte d'u Papa, Velázquezne facìe pure 'na copie, ca repurtò cu jidde in Spagne. Esistone assaije copie de l'opere jndr'à 'nu sbuènne de musèe e gallerie e certe de lore pò essere ca onne state de lestudie preparatorie pe l'origgenale o de le copie appettate pe Filippo IV. Velázquez jndr'à st'opere se esprime jndr'à *manera abreviada*, 'na parole 'nvendate da le combratriute sue pe definì 'u stile nuève sue, cchiù audace e marcate. 'U ritratte face vedè 'na certa severità jndr'à 'u sguarde de Innocenzo ca certe jndr'à 'u Vaticano se pigghiarene paure ca a 'u Papa non g'avesse piaciute, ma Innocenzo invece avenìe probbie culpite e stave belle soddisfatte ("*Troppe vere!*" lucculò 'u Papa guardannele) e 'u facìe appennere jndr'à sale d'aspette de le visite3 ufficiale.

Jndr'à 'u 1650, sembre a Rome, Velázquez appettò 'u ritratte d'u serve sue *[[Juan de Pareja]]*, osce a die a 'u Met de New York. 'U ritratte le garandìe l'ammissione a l'Accademie de San Luca. Probbabbilmende 'u quadre servìe cumme allenamende pe prepararse a 'a realizzazzione d'u ritratte d'u Papa. Face vedè l'espressione de Pareja e le vestite sue affrezzelate e cunzumate cu 'na granne ricchezze de dettaglie, pure presendanne 'na forta parsimonie jndr'à le pennellate e jndr'à 'u tocche; se tratte de une de le ritratte sue cchiù apprezzate e canusciute jndr'à 'u munne.

## 'U retorne in Spagne
Re Filippo spiulave ca Velázquez turnasse in Spagne, de conseguenze, apprisse 'na visite a Napule, addò 'ngundrò 'u vecchie amiche sue José Ribera, jndr'à 'u 1651 turnò sbarcanne a Barcellone e purtanne cu jidde 'nu sacche de dipinde a 300 statue ca avenèrene sistemate e catalogate pu Rre. Le statue ca rappresendavane de le nude erane però disprezzate da 'a Chiesere spagnole e, apprisse 'a morte de Filippo IV; ste opere a picchie a picche avenèrene fatte sparì. Isabbelle de Borbone avere morte jndr'à 'u 1644 e 'u Rre se avere 'nzurate cu Marije Anne d'Austrie, ca Velázquez accumenzò a ritrarre jndr'à diverse pose. Avenìe scacchiate da 'u Rre pe recoprì 'u 'ngareche de *aposentador mayor* (Tar. *Gran marescialle de palazze*) ca cumburtave 'u combete de badà a le allogge d'a corte, 'nu ruole de responsabbilità e ca certamende avere state d'ostacole a l'esercizie de l'arta soje. Comungue, assaije lundane da fà vedè signe de decline, le opere de stu periode sonde a 'u condrarie 'mbrà le esembie megghia megghie d'u talende sue.

### ''Las Meninas''

'A protegoniste de *[[Las Meninas, Velázquez|Las Meninas]]* pare a prime colpe une de le infande, Margherite, 'a figghie cchiù granne d'a seconda mugghiere d'u Rre. Comungue, osservanne le diverse parte d'u quadr,e non g'è chciù tanda chiare ci o ce ccose jè 'u vere suggette de l'opere. Jè 'a pringipesse o forse 'u stesse pettore? 'A risposte se pò acchià jndr'à l'immaggine appettate sus 'a vanne de rrete, ca pigghie 'u Rre e 'a reggine. Se tratte d'u riflesse de 'nu specchie, jndr'à 'u quale case 'a coppie reale se acchie de fronde a 'u quadre a 'u nostre poste? Sò lore 'u suggette d'u quadre? 'U dibattite sus a 'u vere suggette de st'opere jè angore osce a die apirte, e assaije de le dumanne ca mette non g'onne angore acchiate 'na resposte ca soddisfe.

Appettate quattre anne apprime d'a morte de l'artiste, jè 'nu capesalde d'u periode artisteche d'u barocche europèe. L'opere ha state esaltate probbie da quanne ha state fatte; Luca Giordano, 'nu pettore tagliàne de l'epoche, ne parlò cumme de 'na "*teologgije d'a petture*", e jndr'à 'u XVIII sechele 'u 'nglese Thomas Lawrence 'u citò cumme 'a "*felosofije de l'arte*", capace jndr'à 'nu mode chiare chiare de producere le effette spiulate de l'artiste. Quale ca sonde ste effette ha state oggette de diverse 'nderpretaziune; Dale Brown propone 'n'inderpretazione seconne 'a quale, sckaffanne jndr'à 'u quadre 'nu ritratte sfumate d'u Rre e d'a Reggine Velázquez vuleve pronosticà 'a cadute d'u 'Mbere spagnole ca stave pe arrevà a 'u vertice d'a probbie parabbole apprisse 'a morte d'u pettore. 'N'otra 'nderpretazione jè ca 'u quadre jè probbie 'nu specchie, e ca tutte 'u dipinde ha state realizzate seconne 'u punde de viste d'u Rre e d'a Reggine, allore 'a lore immaggine riflesse pò essere viste susa 'u specchie mise sus 'a parete de rrete.

Se dice ca ha state 'u Rre a appettà l'onorifeche *Croge Russe* de l*[[Ordine de Santiago]]* sus a 'u pitte d'u pettore, cumme osce a die se vede sus a 'u quadre.

Comungue Velázquez non ge recevìe subbite quidde titole ma ttre anne apprisse l'esecuzione d'u quadre. Nemmanghe 'u Rre de Spagne puteve nnomenà 'u protette sue cavagliere senze 'u consense d'a commissione 'ngarecate de verificà 'a purezze d'a linèa soje de sanghe. 'U scope de ste ricerche servive pe 'mbedì de nnomenà quacchedune ca tenève tracce de eresie 'mbrà le parinde sue - ca pò significave no avè tracce de sanghe ebbrèe o arabe, o ca quacchedune s'avere condaminate dedicannese a 'a prateche d'u commerce. Le reggistre d'a commissione onne state acchiate 'mbrà le archivije de l*Ordine de Santiago*. Velázquez avenìe ammesse jndr'à l'ordine jndr'à 'u 1659. Avenìe giustificate purcé, cumme pettore d'u Rre, evidendemende non g'ere coinvolte jndr'à prateche de *vennere* le quadre sue.

'U felosofe Michel Foucault, jndr'à 'u libbre sue d'u 1966 *Le parole e le cose*, dediche 'u capitole de aperture a 'na dettagliate analise de *Las Meninas*. Spieghe le mode jndr'à le quale 'u dipinde evidenzie le probbleme d'u congette de rappresendazione grazie a l'ause sue de specchie e scherme e le conseguende oscillazziune 'mbrà 'u 'nderne e l'esterne de l'immaggine e 'a superficia soje.

### Le urteme anne
Ce non g'avesse state pa nomina reale sue, ca le permetteve de sottrarse a 'a censure de l'Inquisizione, Velázquez non g'avesse putute fà 'u sue *[[Venere e Cupido, Velázquez|Venere e Cupido]]* (1644-1648). Se tratte de l'uneche nude femminile appettate da l'artiste spagnole.

Jndr'à Spagne a l'epoche stavane pratecamende sule doje protetture gruèsse pe le artiste, ca erane 'a Chiesere e 'u Rre cu 'a corta soje. L'artiste prefereite da'a Chiesere ere Bartolomé Esteban Murillo, invece Velázquez era pruttette da 'a corone.

S'abbesogne de evidenzià 'na differenze: Murillo, ca fatiò assaije 'ndensamende pa ricche e putende Chiesere de Spagne, a 'a morta soje tenève sulamende picche turnise ca le avastarene pe pajà 'u funerale, invece Velázquez avere vissute godennese belle stipendie e sovvenziune.

Une de le urteme fatìe sue ha state *[[Filatrice|Le filatrice ('A favole de Aracne)]]* fatte cchiù o mene jndr'à 'u 1657, ca repigghie 'na scene d'u 'nderne d'a filature reale. 'Nu quadre ricche de luce, arie e movimende, appettate cu culure indense e vibbrande e 'na mane attende assaije. Anton Raphael Mengs ave ditte ca st'opere pare non essere state appettate cu le mane, ma cu 'a pura forze de volondà. Aqquà se iacchie 'nu congendrate de totte l'esperienze artisteche ca Velázquez avère accumulate jndr'à 'u corse d'a longa carriera soje, durate cchiù de quarand'anne.

Pure le urteme ritratte de le piccinne d'u Rre sonde 'mbrà le opere sue megghie megghie. 'Mbrà chiste quidde de l'Infande Margherite  cu 'nu vestite azzurre e, l'uneche ritratte rumaste d'u pringipe malate Felipe Prospero. Quist'urteme se differenzie pe l'accostamende d'a dolcezze de le tratte d'u piccinne e d'u cagnuline sue cu 'nu sienze de tristezze forte forte ca tutte 'u quadre dè. Cumme jndr'à tutte le urteme opere sue, 'u culore avène sfruttate jndr'à 'nu mode avveramende fluide e vibbrande.

Jndr'à 'u 1660, grazie a 'u matremonie de Marije Terese de Spagne e Luigge XIV de Frange, avenìe stipulate 'nu trattate de pace 'mbrà le doje paijesere; 'a cerimonie se facìe sus 'a l*Isole de le faggiane*, 'n'isolette piccenne paludose jndr'à 'u jume Bidasoa. Velázquez avenìe 'ngarecate de curà 'a decorazione d'u tendone d'a corte spagnole e de tutte l'allestimende sceniche d'u matremonie. Attirò sus a jidde l'attenzione pa nobbiltà d'u portamende sue e pu splendore d'u vestite sue. 'U 26 sciugne turnò a Madrid e 'u 31 luglie pigghò 'n'attacche de freve. Sendenne vecine 'a morte, firmò 'u probbie testamende, nominanne cumme sole esecuture 'a mugghiere e 'u care amiche de famigghie Fuensalida, ca curave le reggistre reale. Murìe 'u 6 aguste 1660. Avenìe brucate jndr'à cripte de le Fuensalida jndr'à chiesere de San Giuanne Battiste.

'A mugghiere, Juana,. murìe pure jedde sulamende uette sciurne apprisse e avenìe brucate affianghe a jidde. Sfortunatamende 'a chiesere avenìe distrutte da le frangise jndr'à 'u 1811, accussì osce a die non ge se canosce cu precisione addò se iacchie 'u chiaute sue.

Ha state assaije difficile sbrugghià le comblecate cunde in sospese ca averene rumaste 'mbrà Velázquez e 'a tesorerie e, 'a situazione non ge fu sistemate 'mbonde a 'u 1666, apprisse 'a morte d'u Rre Filippo IV.

### Le discendende
'A figghie de Velázquez ha state 'n'andenate de le marchise de Monteleon, 'mbrà le quale Enrichette Casado ca jndr'à 'u 1746 se 'nzurò cu Heinrich VI, Conde de Reuss zu Köstritz, ca avìe 'nu sbuènne de discendende 'mbrà l'aristocrazie tedesche, cumme 'u pringipe Bernhard van Lippe-Biesterfeld, attane d'a Reggine de osce a die Beatrice de le Pajere Vasce.

## 'U successe de l'opere de Velázquez
'Mbonde a 'u XIX sechele, l'opere de Velázquez rumanìe canusciute picche fore d'a Spagne. Assaije de le dipinde sue scumbarirene, arrubbate da le surdate frangise duranne 'a Guerre d'indipendenze spagnole. Jndr'à 'u 1828 Sir David Wilke in visite a Madrid, apprisse ca avere viste le opere de Velázquez, screvìe ca sendeve de essere in presenze de 'nu fenomene artisteche nuève, e ca a 'u stesse tiembe vedève 'na forte affinità 'mbrà 'a fatìe de stu artiste e quidde de le ritrattiste d'a scole brittanneche, in particolare Henry Raeburn. 

Avenìe culpite particolarmende da l'imbressione de modernità ca traspirave da le opere de Velázquez, sie ca se trattasse de paesagge ca de ritratte. Osce a die, 'a tecnica soje e 'a personalità soje onne procurate a Velázquez 'nu ruole 'mbortande assaije jndr'à storie de l'arte europèe e, avène assaije vote considerate l'attane d'a scole artisteche spagnole. Pure ce canusceve bbuène le artiste tagliàne e jere amiche de le prengepàle artiste de l'epoca soje, 'a personalità soje ere abbastanze forte da resistere a le 'nfluenze esterne e acchiave da sule 'a strade pe sviluppà 'u talende sue.

Velázquez avenìe assaije vote citate cumme une de le prengepàle 'nfluenze de Édouard Manet e, 'a cose pigghie 'na rilevanze assaije 'mbortande ce se penze ca Manet jè pure jidde assaije vote considerate cumme l'artiste-ponde 'mbrà 'u realisme e 'u 'mbressionisme. Definenne Velázquez *"'U pettore de le petture"* Manet espremìe l'ammiraziona soje pu tocche vive de pennelle ca caratterizzave l'artiste spagnole 'mbrà le condemboranèe sue de l'epoche barocche, fedele a 'nu stile abbastanze classeche.

### Reinterpretaziune moderne de le opere sue
'A 'mbortanze de l'arte de Velázquez jè pure osce a die evidende consideranne cu quale rispette lepetture d'u XX sechele se onne affiangate 'a fatìe soje. Pablo Picasso facìe 'u cchiù forte omagge a Velázquez jndr'à 'u 1957, quanne appettò 'na probbie versione de *Las Meninas* jndr'à 'u caratteristeche stile cubbiste.

Pure ca tenève paure ca ce avesse rifatte 'u quadre de Velázquez avesse state viste da l'otre cumme 'na copie e none cumme 'na fatìe origgenale, se mettìe 'u stesse a fà ste dipinde granne granne - 'u cchiù granne ca facìe apprisse *[[Guernica, Picasso|Guernica]]* d'u 1937 - se guadagnò 'nu poste de granne 'mbortanze jndr'à storie de l'arte spagnole.

Pure Salvador Dalí cumme Picasso, andicipanne le trecinde anne d'a morte de Velázquez, jndr'à 'u 1958 facìe 'n'opere chiamate "*Velázquez mendre ca ritrae l'infande Margherite cu le luce e le ombre d'a gloria soje*"; 'u scheme de le culure rivele ca 'u tribbute de Salì a Velázquez ere davvere sendute; l'opere servì pure, cumme jndr'à 'u case de Picasso, cumme mezze pe fà canoscere le teorie artisteche nuève, jndr'à 'u case de Dalì, 'u sue misticisme nucleare.

'U pettore anglo-irlandese Francis Bacon acchiò ca 'u ritratte de Papa Innocenzo X ere une de le ritratte cchiù granne maije fatte. Ccrejò accussì jndr'à l'anne cinguande 'nu sacche de 'nderpretaziune de l'opere in chiave espressioniste: le dipinde de Bacon però, rappresendavane 'u Papa cu 'n'aspette raccapricciande, purcé avère muèrte da sechele. Une de ste celebbre variaziune, 'nditolate *Figure with Meat* (tar. Figure cu 'a carne) , facè vedè 'u Papa 'mbrà le doje metà de 'na mucche sezionate.

## Opere

* *[['U pranze]]* (1617 cchiù o mene)
* *[[Vecchie ca frisce le ove]]* (1618)
* *[[Adorazione de le Mage, Velázquez|Adorazione de le Mage]]* (1619)
* *[[Criste jndr'à case de Marta e Marije, Velázquez|Criste jndr'à case de Marta e Marije]]* (1620 cchiù o mene)
* *[[Ritratte, Velázquez 1620|Ritratte de omme (Francisco Pacheco?)]]* (1620)
* *[[L'acquaiole de Siviglie]]* (1620)
* *[[Ritratte de 'nu uagnone, Velázquez|Ritratte de 'nu uagnone]]* (1623)
* *[['A Vergine consegne 'a pianete a Sand'Ildefonso]]* (1623)
* *[['U sceografe, Velázquez|'U sceografe]]* (1624 o 1640)
* *[[Ritratte de Filippo IV da uagnone]]* (1624 circa)
* *[[Trionfe de Bacco, Velázquez|Trionfe de Bacco (Le 'mbriacune)]]* (1628-1629)
* *[[Ritratte, Velázquez 1630|Ritratte]]* (1630)
* *[['A tuniche de Gesèppe]]* (1630)
* *[['A fucine de Vulcano]]* (1630)
* *[[Crugefisse jndr'à 'nu paesagge]]* (1631)
* *[[Criste crufefisse, Velázquez|Criste crugefisse]]* (1631)

* *[[San Tommaso d'Aquino confortate da le jangele|San Tommaso d'Aquino confortate da le jangele (Tendazione de San Tommaso)]]* (1631)
* *[[Filippo IV, Velázquez 1632|Ritratte de Filippo IV]]* (1631-1632)
* *[[Ritratte de Isabbelle de Spagne]]* (1632 cchiù o mene)
* *[[Pablo de Valladolid|Pablo de Valladolid (o 'u comeche)]]* (1632-1633)
* *[[Don Juan de Austria]]* (1632-1633)
* *[[Ritratte d'u conde-duche de Olivares a cavadde]]* (1634)
* *[[Ritratte de Filippo IV cacciatore]]* (1634-1635)
* *[['A rese de Breda, Velázquez|'A rese de Breda]]* (1634-1635)
* *[[Le Sande Andonie Abbate e Paolo Eremite]]* (1634-1660)
* *[[Ritratte d'u conde-duche de Olivares]]* (1635)
* *[['U pringipe Baltasar Carlos a cavadde]]* (1635 circa)
* *[[Ritratte de scultore]]* (1635-1636)
* *[[Venere e Cupido, Velázquez|Venere e Cupido]]* (1648)
* *[[Frangische I d'Este]]* (1638)
* *[[Juan Calabazas|Juan Calabazas ditte "Calabacillas"]]* (1638-1639)
* *[[Menippo, Velázquez|Menippo]]* (1639-1642)
* *[[Esopo, Velázquez|Esopo]]* (1639-1642)

* *[[Marte, Velázquez|Marte]]* (1640)
* *[[Nano cu cane, Velázquez|Nano cu cane]]* (1640-1645)
* * [[Ingoronazione d'a Vergine, Velázquez|L'ingoronazione d'a Vergine]]* (1641-1644 cchiù o mene)
* *[[Francisco Lezcano|Francisco Lezcano, ditte 'U uagnone de Vallecas]]* (1642)
* *[[Diego de Acedo, el Primo]]* (1644)
* *[[Sebastian de Morra]]* (1644 cchiù o mene)
* *[[Juan Francisco de Pimentel conde de Benavente]]* (1648)
* *[[Papa Innocenzo X, Velázquez|Papa Innocenzo X]]* (1650)
* *[[Autoritratte, Velázquez|Autoritratte]]* (1650 circa)
* *[['U padiglione de Arianna jndr'à 'u giardine de VIlla Medici a Rome]]* (1650 cchiù o mene)
* *[[Entrate d'a grotte jndr'à 'u giardine de Villa Medici a Rome]]* (1650 cchiù o mene)
* *[[Ritratte de Marije Anne d'Austrie]]* (1652-1653)
* *[[Filippo IV (Velázquez 1655)|Ritratto di Filippo IV]]* (1655)
* *[[Ritratte de l'infande Margherite]]* (1655)
* *[[Las Meninas, Velázquez|Las Meninas]]* (1656)
* *[[Le filatrice|Le filatrice ('A favole de Aracne)]]* (1657 cchiù o mene)
* *[['U 'nfande Filippo Prospero]]* (1659)
* *[[Mercurio e Argo]]* (1659)
* *[[Ritratte de l'infande Margherite in azzurre]]* (1659)
* *[[L'infande doña Margherite d'Austrie]]* (1660 cchiù o mene)

## Musèe

Elenghe de le musèe ca esponene opere de l'artiste:
* Fundación Casa de Alba de Madrid
* Gallerie Doria Pamphilij de Rome
* Kunsthistorisches Museum
* Musée des Beaux-Arts di Rouen
* Musèe Capitoline de Rome
* Musèe de Bellas Artes de Siviglie
* Musèe de Bellas Artes de Valencia
* Musèe d'u Prado de Madrid
* Musèe de l'Ermitage de San Pietroburghe
* Musèe de le Belle Arte de Budapest
* Musèe Diocesane de Arte Sacre de Orihuela
* Museu Nacional d'Art de Catalunya de Barcellone
* National Gallery de Londra
* National Gallery of Scotland de Edimburgo
* Victoria and Albert Museum de Londra
* Wellington Museum
* Gallerie Estense de Modena
* Metropolitan Museum de New York
* Gallerie Nazionale d'a Pugghie de Bitonto

## Onorificenze

## Note

## Bibbliografije
* Brown, Jonathan (1986) *Velázquez: Painter and Courtier* Yale University Press, New Haven, ISBN 0-300-03466-0  ;
* Brown, Jonathan (1978) *Images and Ideas in Seventeenth-Century Spanish Painting*  Princeton University Press, Princeton, NJ, ISBN 0-691-03941-0 ;
* 
* 
* Wolf, Norbert (1998) *Diego Velázquez, 1599-1660 : the face of Spain* Taschen, Colonia, ISBN 3-8228-6511-7 ; 
* "Diego Velázquez" (1911). *Encyclopædia Britannica*, 11th ed. Londra: Cambridge University Press.
* Davies, David and Enriqueta Harris (1996) *Velázquez in Seville* National Gallery of Scotland, Edimburgo, ISBN 0-300-06949-9 ;
* 
* Erenkrantz, Justin R. "The Variations on Past Masters". *The Mask and the Mirror*. Verificato il 15 novembre 2007.
* Goldberg, Edward L. "Velázquez in Italy: Painters, Spies and Low Spaniards". *The Art Bulletin, Vol. 74, No. 3* (Sep., 1992), pp. 453-456. 
* Salort-Pons, Salvador, "Velázquez en Italia", Fundación de Apoyo a la História del Arte Hispanico, Madrid 2002,ISBN 84-932891-1-6 
* "Velázquez, Diego" (1995). *Enciclopedia Hispánica*. Barcellona: Encyclopædia Britannica Publishers. ISBN 1-56409-007-8.

## Otre pruggette